钦定古今图书集成/明伦汇编/宫闱典/第049卷 > 高祖安妃
## 钦定古今图书集成/明伦汇编/宫闱典/第049卷 > 高祖安妃

按《五代史晋家人传》：安太妃，代北人也，不知其世家，
为敬儒妻，生出帝，封秦国夫人。出帝立，尊为皇太妃。
妃老而失明，从出帝北迁，自辽阳徙建州，卒于道中。
临卒谓帝曰：“当焚我为灰，南向飏之，庶几遗魂得反
中国也。”既卒，砂碛中无草木，乃毁奚车而焚之，载其
烬骨至建州。李太后亦卒，遂并葬之。